醉斜乌帽发如丝, 曾看仙人一局棋。 宾馆有鱼为客久, 乡书无雁到家迟。 缑山住近吹笙庙, 湘水行逢鼓瑟祠。 今夜月明何处宿, 九疑云尽碧参差。
更深月色半人家, 北斗阑干南斗斜。 今夜偏知春气暖, 虫声新透绿窗纱。
一曲画楼钟动, 宛转歌声缓。 绮席飞尘满。 更少待、金蕉暖。 细雨轻寒今夜短。 依前是、粉墙别馆。 端的欢期应未晚。 奈归云难管。
乡心迢递宦情微, 吏散寻幽竟落晖。 林下草腥巢鹭宿, 洞前云湿雨龙归。 钟随野艇回孤棹, 鼓绝山城掩半扉。 今夜西斋好风月, 一瓢春酒莫相违。